Document ID: 32007D0738

NEUVOSTON PÄÄTÖS,
tehty 9 päivänä lokakuuta 2007,
liiallisen alijäämän olemassaolosta Yhdistyneessä kuningaskunnassa tehdyn päätöksen 2006/125/EY kumoamisesta
(2007/738/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 12 kohdan,
ottaa huomioon komission suosituksen,
sekä katsoo seuraavaa:
(1)
Perustamissopimuksen 104 artiklan 6 kohdan mukaisesti komission suosituksesta tehdyssä neuvoston päätöksessä 2006/125/EY (1) todettiin, että Yhdistyneellä kuningaskunnalla on liiallinen alijäämä. Neuvosto totesi, että julkisen talouden alijäämä oli 3,2 prosenttia suhteessa BKT:hen varainhoitovuonna 2004/2005 (2) eli yli perustamissopimuksessa määrätyn 3 prosentin viitearvon suhteessa BKT:hen, ja julkinen bruttovelka oli 40,8 prosenttia suhteessa BKT:hen eli huomattavasti alle perustamissopimuksessa määrätyn 60 prosentin viitearvon.
(2)
Neuvosto antoi 24 päivänä tammikuuta 2006 perustamissopimuksen 104 artiklan 7 kohdan ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (3) 3 artiklan 4 kohdan mukaisesti Yhdistyneelle kuningaskunnalle komission suositukseen perustuvan suosituksen liiallisen alijäämän poistamiseksi budjettivuoden 2006/2007 loppuun mennessä. Suositus on julkaistu.
(3)
Neuvoston päätös liiallisen alijäämän olemassaolosta kumotaan EY:n perustamissopimuksen 104 artiklan 12 kohdan määräysten mukaisesti, kun liiallinen alijäämä kyseisessä jäsenvaltiossa on neuvoston käsityksen mukaan korjattu.
(4)
Perustamissopimuksen liitteenä olevan liiallisia alijäämiä koskevasta menettelystä tehdyn pöytäkirjan mukaan komissio toimittaa menettelyn täytäntöönpanoa varten tarvittavat tiedot. Jäsenvaltioiden on Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetun neuvoston asetuksen (EY) N:o 3605/93 (4) 4 artiklan mukaisesti pöytäkirjan soveltamisen osana annettava tiedot julkisen talouden alijäämistä ja veloista ja muista asiaan liittyvistä muuttujista kahdesti vuodessa, 1 päivään huhtikuuta ja 1 päivään lokakuuta mennessä. Koska maaliskuussa 2007 ilmoitetut tiedot budjettivuoden 2006/2007 osalta olivat hallituksen ennusteita, Yhdistynyt kuningaskunta toimitti lisäilmoituksen sen liiallista alijäämää koskevan menettelyn yhteydessä. Heinäkuun 16 päivänä 2007 vastaanotettuun lisäilmoitukseen sisältyvät budjettivuotta 2006/2007 koskevat toteutuneet luvut, minkä perusteella komissio on voinut arvioida julkisen talouden kehitystä Yhdistyneessä kuningaskunnassa suhteessa neuvoston suositukseen liiallisen alijäämän korjaamisesta budjettivuoden 2006/2007 loppuun mennessä.
(5)
Niiden tietojen perusteella, jotka komissio (Eurostat) on asetuksen (EY) N:o 3605/93 8 g artiklan 1 kohdan mukaisesti toimittanut saatuaan Yhdistyneen kuningaskunnan ilmoituksen 16 päivänä heinäkuuta 2007, ja komission kevään 2007 talousennusteen perusteella voidaan tehdä seuraavat päätelmät:
-
Julkisen talouden alijäämä supistui suhteessa BKT:hen 3,2 prosentista budjettivuonna 2005/2006 2,7 prosenttiin budjettivuonna 2006/2007, eli alle 3 prosentin viitearvon suhteessa BKT:hen. Tämä on hieman alle Yhdistyneen kuningaskunnan joulukuun 2005 tarkistettuun lähentymisohjelmaan sisältyneen ennusteen, joka oli 2,8 prosenttia suhteessa BKT:hen.
-
Julkisen talouden vakauttamiseen budjettivuonna 2006/2007 vaikutti tulosuhteen kasvu 0,4 prosenttiyksiköllä suhteessa BKT:hen, erityisesti suurempien yhtiöverotulojen ansiosta. Julkisten kokonaismenojen kasvu budjettivuosina 2005/2006 ja 2006/2007 vastasi nimellisen BKT:n arvoa, vaikka pääomamenot olivat pienemmät kuin vuoden 2006 lähentymisohjelmassa oli ennustettu ja juoksevat menot olivat suuremmat. Verrattuna budjettivuoteen 2005/2006, jolloin erään kertaluonteisen toimenpiteen kirjaaminen supisti alijäämää 0,3 prosenttia suhteessa BKT:hen, rakenteellisen rahoitusaseman (eli suhdannetasoitettu rahoitusasema pois lukien kertaluonteiset ja muut väliaikaiset toimenpiteet) arvioidaan paranevan 0,7 prosenttia suhteessa BKT:hen budjettivuonna 2006/2007.
-
Komission kevään 2007 talousennusteen mukaan budjettivuonna 2007/2008 alijäämän ennustetaan supistuvan edelleen 2,6 prosenttiin suhteessa BKT:hen, mikä vastaa maaliskuussa 2007 julkaistun talousarvion alijäämäennustetta; supistuminen johtuu tulosuhteen, erityisesti verotaakan, kasvusta, joka kuitenkin tasoittuu lähes kokonaan menosuhteen kasvulla. Tämä alijäämäsuhde on suurempi kuin vuoden 2006 lähentymisohjelman tarkistuksessa asetettu virallinen alijäämäennuste, joka on 2,3 prosenttia suhteessa BKT:hen. Suurempi alijäämäsuhde johtuu yhtiöverotulojen tarkistuksesta alaspäin. Kevään talousennusteen mukaan alijäämä supistuu budjettivuonna 2008/2009 vielä 2,4 prosenttiin suhteessa BKT:hen, jos talouspolitiikassa ei tapahdu muutoksia. Tämä profiili osoittaa, että alijäämä suhteessa BKT:hen on uskottavasti ja pysyvästi saatu kolmen prosentin viitearvon alapuolelle. Julkisen talouden rakenteellisen alijäämän ennustetaan supistuvan 0,2 prosenttiyksiköllä suhteessa BKT:hen budjettivuonna 2007/2008 ja, jos talouspolitiikassa ei tapahdu muutoksia, 0,3 prosenttiyksiköllä suhteessa BKT:hen budjettivuonna 2008/2009. Tämä merkitsee sitä, että vakautuskehitys on tulevaisuudessa melko vaatimatonta ennustettuun hyvään taloudelliseen tilanteeseen verrattuna.
-
Julkisen talouden velka kasvoi budjettivuoden 2004/2005 39,6 prosentista suhteessa BKT:hen 42,5 prosenttiin budjettivuonna 2006/2007. Komission kevään 2007 talousennusteen mukaan velkasuhteen odotetaan edelleen kasvavan noin 43,9 prosenttiin suhteessa BKT:hen vuoden 2009 maaliskuun loppuun mennessä, jolloin velkasuhde säilyisi kuitenkin selvästi 60 prosentin viitearvon alapuolella suhteessa BKT:hen. Velkasuhteen kasvun pysähtyminen edellyttää sitä, että julkisen talouden rahoitusasema kohenee edelleen enemmän kuin budjettivuodeksi 2008/2009 on ennustettu.
(6)
Neuvoston näkemyksen mukaan Yhdistyneen kuningaskunnan liiallinen alijäämä on korjattu, ja sen vuoksi päätös 2006/125/EY olisi kumottava,
ON TEHNYT TÄMÄN PÄÄTÖKSEN:
1 artikla
Kokonaistilanteen arviointi osoittaa, että Yhdistyneen kuningaskunnan liiallisen alijäämän tilanne on korjattu.
2 artikla
Kumotaan päätös 2006/125/EY.
3 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Luxemburgissa 9 päivänä lokakuuta 2007.

Labels: 2
15
18
11